钦定古今图书集成/明伦汇编/官常典/第621卷 > 《奉和圣制赐诸州刺史以题座右》
## 钦定古今图书集成/明伦汇编/官常典/第621卷 > 《奉和圣制赐诸州刺史以题座右》

张九龄

圣人合天德，洪覆在元元。每劳苍生念，不以黄屋尊。
兴化俟群辟，择贤守列藩。得人此为盛，咨岳今复存。
降鉴引君道，殷勤启政门。容光无不照，有象必为言。
成宪知所奉，致理归其根。肃肃禀宏猷，煌煌戒朱轩。
岂徒任遇重，兼尔宴锡繁。载闻励臣节，持答明主恩。